
1. Uvod
Na samom početku je potrebno skrenuti pažnju da se ocena završnog / diplomskog rada formira na osnovu dve ocene. Jednu student dobija za poznavanje teorijskih osnova koje su potrebne za izradu završnog / diplomskog rada, a drugu za sam završni / diplomski rad. Teorijske osnove treba da obuhvate onaj deo oblasti koji je bitan za temu završnog / diplomskog rada. Teorijske osnove čine deo završnog / diplomskog rada i nalaze se u uvodnim poglavljima. Prilikom odbrane završnog / diplomskog rada, deo odbrane predstavlja prikaz teorijskih osnova, a, takođe, ovaj deo završnog / diplomskog rada može biti i oblast postavljenih pitanja članova komisije za odbranu završnog / diplomskog rada.
Kako bi studentu bilo lakše da shvati suštinu ova dva dela završnog / diplomskog rada, u nastavku ovog poglavlja, biće prikazan izvod iz akreditacione dokumentacije, koji se odnosi na ova dva dela završnog / diplomskog rada.
1.1 Teorijske osnove završnog (bečelor) rada
1.1.1 Cilj

Detaljno proučavanje područja iz koga će se raditi završni rad i ovladavanje znanjima i veštinama vezanim za temu budućeg završnog rada.

1.1.2 Ishod
Stečena znanja su, pored prethodno stečenih znanja i veština, dodatna osnova za uspešnu izradu i odbranu završnog rada i kompetentnost za uspešnu primenu tih znanja i veština na radnom mestu nakon izrade i odbrane završnog rada.

1.1.3 Sadržaj
Formuliše se za svakog studenta posebno ili za grupu studenata, u skladu sa područjem - studijskom grupom u okviru koje je student(i) studirao. 

1.1.4 Metod
Mentor za izradu i odbranu završnog rada bira jedan od ponuđenih modula iz područja odgovarajuće studijske grupe, koje će student istraživati i polagati. Putem istraživačkog studijskog rada student stiče uvid u primarna saznanja iz teme završnog - bečelor rada, organizuje i izvodi eksperimente, vrši numeričke simulacije i statističku obradu podataka i razrađuje studije slučajeva. Redovno se održavaju konsultacije sa mentorom. 

1.2 Izrada i odbrana završnog (bečelor) rada
1.2.1 Cilj
Cilj izrade i odbrane završnog rada (Bachelor rada) je da student, obradom praktičnog zadatka i njegovom odbranom, pokaže da poseduje zadovoljavajuću sposobnost primene teorijskih znanja i praktičnih veština u budućoj inženjersko-menadžerskoj praksi.

1.2.2 Ishod
Izradom i odbranom završnog rada studenti su osposobljeni da sagledavaju potrebe preduzeća u svim njihovim procesima, projektuju rešenja, vode te procese, te da rešavaju realne praktične probleme koji se javljaju u praksi, kao i za nastavak školovanja na višim nivoima studija. Kompetencije, pre svega, uključuju razvoj sposobnosti kritičnog mišljenja, analize problema, sinteze i projektovanja rešenja i donošenja odluka u realnom vremenu. Specifične sposobnosti - znanja i veštine inženjera menadžmenta stečene na ovom studijskom programu uključuju detaljno poznavanje i razumevanje disciplina iz oblasti odgovarajućih studijskih grupa, kao i sposobnost upravljanja procesima u tim oblastima kao i rešavanje praktičnih problema uz upotrebu naučnih metoda i postupaka. Posebno se profiliše sposobnost povezivanja osnovnih teorijskih znanja iz različitih oblasti sa njihovom praktičnom primenom i intenzivnog korišćenja informaciono komunikacionih tehnologija.

1.2.3 Sadržaj
Formuliše se za svakog studenta posebno, u skladu sa područjem - studijskom grupom u okviru koje je student studirao. 
1.2.4 Metod

Mentor za izradu i odbranu završnog rada bira jedan od ponuđenih modula (isti modul kao i za teorijske osnove, iz područja odgovarajuće studijske grupe) iz kojeg će student raditi završni rad i formuliše temu sa zadacima za izradu završnog rada. Student, u konsultacijama sa mentorom i saradnikom, samostalno rešava zadatak koji mu je zadat. Nakon izrade rada i saglasnosti mentora da je rad uspešno urađen, student brani rad pred Komisijom za odbranu završnog rada.
1.3 Studijski istraživački rad na teorijskim osnovama dipl. - master rada
1.3.1 Cilj
Primena osnovnih, teorijsko metodoloških, naučno-stručnih i stručno-aplikativnih znanja i metoda na rešavanju konkretnih problema u okviru izabranog područja. U okviru ovog dela diplomskog - master rada student izučava problem, njegovu strukturu i složenost i na osnovu sprovedenih analiza izvodi zaključke o mogućim načinima njegovog rešavanja. Proučavajući literaturu student se upoznaje sa metodama koje su namenjene za rešavanje sličnih zadataka i inženjerskom praksom u njihovom rešavanju. Cilj aktivnosti studenata u okviru ovog dela istraživanja ogleda se u sticanju neophodnih iskustava kroz rešavanja kompleksnih problema i zadataka i prepoznavanje mogućnosti za primenu prethodno stečenih znanja u praksi.
1.3.2 Ishod
Osposobljavanje studenata da samostalno primenjuju prethodno stečena znanja iz različitih područja koje su prethodno izučavali, radi sagledavanja strukture zadatog problema i njegovoj sistemskoj analizi u cilju izvođenju zaključaka o mogućim pravcima njegovog rešavanja. Kroz samostalno korišćenje literature, studenti proširuju znanja iz izabranog područja i proučavanju različitih metoda i radova koji se odnose na sličnu problematiku. Na taj način, kod studenata se razvija sposobnost da sprovode analize i identifikuju probleme u okviru zadate teme. Praktičnom primenom stečenih znanja iz različitih oblasti kod studenata se razvija sposobnost da sagledaju mesto i ulogu inženjera u izabranom području, potrebu za saradnjom sa drugim strukama i timskim radom.

1.3.3 Sadržaj
Formira se pojedinačno u skladu sa potrebama izrade konkretnog diplomskog - master rada, njegovom složenošću i strukturom. Student proučava stručnu literaturu, diplomske i diplomske - master radove studenata koji se bave sličnom tematikom, vrši analize u cilju iznalaženja rešenja konkretnog zadatka koji je definisan zadatkom diplomskog-master rada. Rad se odvija kroz samostalni studijski istraživački rad. Studijski rad obuhvata i aktivno praćenje primarnih saznanja iz teme rada, organizaciju i izviđenje eksperimenata, numeričke simulacije i statističku obradu podataka, pisanje i/ili saopštavanje rada na konferenciji iz uže naučno nastavne oblasti kojoj pripada tema doplomskog-master rada.

1.3.4 Metod
Mentor diplomskog – master rada sastavlja zadatak rada i dostavlja ga studentu. Student je obavezan da rad izradi u okviru zadate teme koja je definisana zadatkom diplomskog - master rada, koristeći literaturu predloženu od mentora. Tokom izrade diplomskog – master rada, mentor može davati dodatna uputstva studentu, upućivati na određenu literaturu i dodatno ga usmeravati u cilju izrade kvalitetnog diplomskog - master rada. U okviru studijskog istraživačkog rada student obavlja konsultacije sa mentorom, a po potrebi i sa drugim nastavnicima koji se bave problematikom iz oblasti teme samog rada. U okviru zadate teme, student po potrebi vrši i određena merenja, ispitivanja, brojanja, ankete i druga istraživanja, statističku obradu podataka, ako je to predviđeno zadatkom diplomskog-master rada.

1.4 Diplomski - master rad 

1.4.1 Cilj

Cilj izrade i odbrane diplomskog rada (Master rada) je da student, obradom praktičnog, istraživački orijentisanog zadatka i njegovom odbranom, pokaže samostalan i kreativan pristup u primeni teorijskih znanja i praktičnih veština u budućoj inženjersko-menadžerskoj praksi.

1.4.2 Ishod

Izradom i odbranom diplomskog - master rada studenti su osposobljeni da sagledavaju potrebe preduzeća u svim njihovim procesima, projektuju rešenja, vode te procese i preduzeće u celini, te da rešavaju realne praktične probleme koji se javljaju u praksi, kao i za nastavak školovanja na višim nivoima studija. Kompetencije diplomiranog inženjera menadžmenta su razvoj sposobnosti kritičnog mišljenja, analize problema, sinteze i projektovanja rešenja i donošenja odluka u realnom vremenu uz upotrebu naučnih metoda i postupaka; sposobnosti primene znanja i veština u rešavanju problema u novom ili nepoznatom području u širim ili multidisciplinarnim oblastima u okviru obrazovno-naučnog odnosno polja studija; sposobnosti rešavanja složenih problema i rasuđivanja na osnovu dostupnih informacija o društvenim i etičkim odgovornostima u primenom znanja i veština i sposobnosti jasnog načina prenosa znanja u stručnu i širu javnost.

1.4.3 Sadržaj

Formuliše se za svakog studenta posebno, u skladu sa područjem - studijskom grupom u okviru koje je student studirao. 

1.4.4 Metod
Mentor za izradu i odbranu diplomskog - master rada bira jedan od ponuđenih modula iz područja odgovarajuće studijske grupe iz kojeg će student raditi diplomski - master rad i formuliše temu sa zadacima za izradu završnog rada. Student, u konsultacijama sa mentorom, samostalno vrši istraživanja i rešava zadatak koji mu je zadat. Nakon izrade rada i saglasnosti mentora da je rad uspešno urađen, student brani rad pred Komisijom za odbranu diplomskog - master rada koja se sastoji od najmanje tri nastavnika, od kojih je jedan sa drugog departmana ili fakulteta.
1.5 Razlika između završnog (bečelor) i diplomskog (master) rada
Da bi se izbegle nedoumice, na kraju ovog poglavlja je izvučena suštinska razlika između završnog (bečelor) i diplomskog (master) rada.

U završnom radu, od studenta se očekuje da pokaže da je ovladao teorijskim znanjima iz konkretne oblasti i da ima sposobnost da ta znanja i praktično primeni.

U master radu, od studenta se očekuje da je ovladao teorijskim znanjima u toj meri da ima sposobnost da kritički sagleda realan problem i proceni mogućnost primene stečenih teorijskih znanja, identifikuje specifičnosti problema i ograničenja raspoloživog teorijskog postupka, te da modifikuje postojeći postupak i definiše originalno rešenje posmatranog problema.

Dakle, suštinska razlika je da li se od studenta očekuje da samo pokaže sposobnost primene naučenog (završni / bečelor rad) ili da pokaže kako u potpunosti vlada predmetnom oblašću, te da je sposoban da izvrši kreativno prilagođavanje stečenog znanja konkretnom problemu (diplomski / master rad).
2. Struktura rada
2.1 Uvodna poglavlja

Kako i svaki rad i završni / diplomski rad mora imati logičan tok – sled poglavlja. Osnovna ideja je da rad ima uvod, razradu, i zaključak.

Uvodni deo rada, najčešće, obuhvata tri poglavlja. U prvom poglavlju, najčešće nazvanom "Uvod", potrebno je čitaoca upoznati sa onim što je u radu urađeno, odnosno, sa onim šta je bilo predmet analize, zašto je to izabrano za temu rada, koji problemi se tu javljaju i koja je očekivana korist od onog što će biti prikazano (što je urađeno) u nastavku rada. U slučaju da se radi o diplomskom (master) radu, dobro bi bilo u uvodnom poglavlju precizno i nedvosmisleno navesti osnovni cilj istraživanja u vidu hipoteze ili istraživačkog pitanja, na koje će rad dati odgovor.

U drugom poglavlju treba predstaviti problem (organizaciju u kojoj je rađen završni / diplomski rad, njenu istoriju, delatnost, organizaciju i sve elemente koji su ključni za razumevanje suštine problema koji će biti rešen završnim / diplomskim radom). Takođe, u ovom poglavlju treba samo ukazati na problem koji će biti rešen, ali ne i analizirati problem (predstavljanje problema treba da obuhvati, ukoliko je to moguće, i podatke iz nekog drugog sistema, gde se vidi da taj problem ne mora da postoji – npr. kratak prikaz jedne ili više organizacija koje nemaju taj problem). To treba da bude prikazano u delu završnog / diplomskog rada gde se nalazi razrada, a nakon prikaza teorijskih osnova. Razlog za to se nalazi u činjenici da je čitaocu završnog / diplomskog rada potrebno poznavanje i objektnog sistema i teorijskih osnova (koje će biti prikazane u narednom poglavlju), da bi mogao da prati analizu problema.
U poslednjem poglavlju iz grupe uvodnih poglavlja, treba da budu prikazane teorijske osnove završnog / diplomskog rada. Drugim rečima, ovde treba da se prikažu poznate činjenice iz date oblasti, preovlađujući stavovi, sve neophodne definicije itd. Prilikom pisanja ovog poglavlja, potrebno je obratiti pažnju da se u poglavlju obavezno navedu oni elementi oblasti, koji su bitni za temu rada (oni predstavljaju veći deo ovog poglavlja), dok se elementi koji nisu ključni za temu rada, navode u onom obimu koji je neophodan da bi se predstavila logička celina oblasti. Ovi elementi nikako ne smeju da dominiraju ovim poglavljem.

U ovom poglavlju student mora da pokaže kako poseduje dovoljno znanje da može da reši problem u ovoj oblasti. Takođe, ovo je deo završnog / diplomskog rada gde je potrebno da se nalazi većina citata. Na ovaj način student dokazuje kako je detaljno proučio literaturne izvore koji se odnose na konkretan problem, što na neki način garantuje da će definisano rešenje problema biti kvalitetno.

2.2 Poglavlje u kojem se nalazi razrada
Ovaj deo završnog / diplomskog rada može biti predstavljen kao jedno poglavlje, ali i ne mora. Sve zavisi od obima i kompleksnosti sprovedene analize.
U ovom poglavlju student treba da predstavi detaljnu analizu problema. Analiza problema mora da da odgovore na dva osnovna pitanja: 

· Šta je osnovni uzrok problema (dobro bi bilo da odgovor na ovo pitanja obuhvati lanac događaja koji povezuje osnovni uzrok problema sa manifestacijom problema) i

· Koje su posledice problema (ukoliko postoji, i ovde bi trebao da se prikaže lanac događaja koji vodi od manifestacije problema do posledica koje se žele otkloniti predloženim rešenjem).

Prilikom predstavljanja činjnica i rezultata analize, potrebno je voditi računa da svaka tvrdnja mora biti potkrepljena konkretnim podacima ili nekom priznatom metodom analize, nekim literaturnim izvorom u kojem je sprovedena analiza sličnog problema ili dela problema koji je predmet ovog rada. Paušalne ocene ili subjektivno mišljenje neke osobe za koju nije ničim dokazano da je stručna za dati problem, nisu prihvatljivi kao elementi / rezultati analize.

Podaci koji se koriste kao ulazne veličine za analizu moraju biti validni, a izvor tih podataka mora biti pouzdan. Stoga je očigleno neophodno navesti izvor za svaki podatak koji je korišćen pri analizi.
2.3 Predlog rešenja / unapređenja
Koristeći rezultate analize, ovde je potrebno navesti predlog rešenja i dokazati da to rešenje može da eliminiše ili ublaži problem, odnosno, da može da dovede do unapređenja. Pri ovom predstavljanju rešenja, mora biti očigledan sled događaja koji dovode do rešenja problema. I ovde je potrebno koristiti konkretne vrednosti, kako bi se dokazala upotrebljivost rešenja.
Pošto svako rešenje zahteva neke resurse za implementaciju, potrebno je navesti koji su to resursi i koje su odgovarajuće vrednosti:

· ukoliko se radi o finansijama – koliko novca je potrebno investirati u rešenje i kada će uloženi novac biti vraćen,

· za kadrove je potrebno navesti koliko čovek – sati je potrebno upotrebiti, da bi predloženo rešenje bilo implementirano,

· za vreme, kao jedan od najvažnijih resursa, potrebno je navesti koliko vremena zahteva implementacija rešenja i to je potrebno navesti dve veličine, kada će biti završena implementacija i kada će se videti prve koristi od implementiranog rešenja (prva korist se može javiti odloženo – nakon nekog vremena od implementacije) itd.

Pri navođenju predloga rešenja / unapređenja, potrebno je nedvosmislino navesti ograničenja (kojih je student svestan) pri kojima predloženo rešenje daje očekivane rezultate. U slučaju diplomskog (master) rada, u ovom poglavlju je potrebno precizno prikazati kako je rad potvrdio hipotezu postavljenu u uvodnom delu rada, odnosno, kako je rad dao odgovor na postavljeno istraživačko pitanje.
Sastavni deo svakog završnog / diplomskog rada mora da bude poglavlje u kojem student kritički analizira svoj predlog rešenja. U ovom poglavlju moraju biti navedeni svi nedostaci rada, kojih je student svestan, kao i obrazloženja zašto ti nedostaci postoji i predlog kako oni mogu biti eliminisani. Nekada izvor ovih nedostataka može da se nađe u nedovoljnom vremenu na raspolaganju (za detaljnije analize), nemogućnosti pribavljanja pouzdanih podataka, nemogućnosti investiranja u neophodne eksperimente, kako bi bili dobijeni pouzdani podaci itd.
3. Zaključak i pravci daljih istraživanja
Treba imati u vidu da mnogi potencijalni čitaoci završnog / diplomskog rada, imaju običaj da prvo pročitaju uvod i zaključak nekog rada i tek tada donose odluku da li će čitati rad ili ne, odnosno, da li u ovom radu može biti nešto interesantno ili korisno za njih. Stoga, zaključak (zajedno sa uvodom) mora biti tako napisan da potencijalni čitalac stekne jasnu predstavu o sadržaju rada, odnosno o onom što je autor rada uradio, kako je to uradio i, na kraju krajeva, zašto je to urađeno. Takođe, u zaključku je potrebno naglasiti koje su koristi od predloženog rešenja, koji i koliki su resursi potrebni da bi se predloženo rešenje implementiralo, kao i pretpostavke i ograničenja koja važe za predloženo rešenje.
Kao što je rečeno, sastavni deo zaključka je predstavljanje nedostataka / ograničenja predloženog rešenja, ali i ideja kako bi uočeni nedostaci / ograničenja mogli biti eliminisani.
Napomena: zaključak ne treba da bude prosto prepričavanja sadržaja rada, već koncizno predstavljanje suštine rada, sa naglaskom na doprinosu rešavanju konkretnog problema.
4. Završne napomene
4.1 Postupak izrade / pisanja završnog / diplomskog rada

Redosled slaganja poglavlja u završnom / diplomskom radu i redosled pisanja (pravljenja) poglavlja nije isti! Mnogi studenti počnu na pišu diplomski onim redom kojim se slažu poglavlja u radu i kasnije shvate da su pisali nešto što im ne treba, a ono što im stvarno treba, nisu obuhvatili napisanim tekstom. Stoga je dobro pridržavati se nepisanih pravila, do kojih se došlo na osnovu iskustva.

Prvi deo koji je potrebno uraditi se odnosi na analizu problema (uporedo sa ovom aktivnošću, student mora proučavati literaturne izvore, kako bi njegovo shvatanje problema bilo potpunije). Kada se student detaljno upozna sa problemom, potrebno je da prouči literaturne izvore koji se odnose na isti ili sličan problem, kako bi se upoznao sa načinima rešavanja takvog ili sličnog problema, kao i sa prednostima i nedostacima tih rešenja.
4.2 Obim rada

U završni / diplomski rad ne treba ubacivati materijal koji nije direktno u vezi sa temom rada, samo da bi se napunio očekivani broj strana. Dalje, kvalitet završnog / diplomskog rada se ne meri brojem strana. Ipak, ne može se očekivati ozbiljan, kvalitetan rad koji je predstavljen na samo 10 – 20 strana. Ukoliko se uzme u obzir šta se sve treba navesti u radu, za očekivati je da jedan kvalitetan završni (bečelor) rad nema manje od 50 strana, dok je taj broj za diplomski (master) rad, 70 strana.
Svaki dobar završni / diplomski rad mora sadržati dokaz o proučenoj literaturi. Ukoliko je spisak korišćene (stvarno korišćene) literature kratak (ispod 10 referenci), očigledno je da se autor tog rada nije potrudio da prouči kako su drugi rešavali takav ili sličan problem, tako da se ne može očekivati da rešenje predstavljeno u takvom radu ima neku vrednost. Očekuje se da kvalitetan završni (bečelor) rad nema manje od 35 citiranih (proučenih) literaturnih izvora, dok je taj broj za diplomski (master) rad, 50 referenci. Ovo očigledno nije siguran indikator da je rad kvalitetan, ali je mali broj referenci siguran indikator da je rad nedovoljnog kvaliteta.

U tabeli T1 su date očekivane vrednosti obima pojedinih delova završnog / diplomskog rada. Ovo nikako ne znači da se treba "slepo" pridržavati ovih vrednosti, već je ova tabela data samo da pomogne studentu da stekne osećaj o međusobnim odnosima obima pojedinih delova rada. Ukoliko tema to zahteva, student ima punu slobodu da odstupi od navedenih vrednosti.
Tabela T1: Orijentacioni očekivani obim pojedinih delova rada
	Deo rada / Poglavlja
	%
	Orijentacioni broj reči
	Broj dana za rad i pisanje

	1
	Uvod
	5
	800 – 1200
	2 – 5

	2
	Predstavljanje sistema / problema / oblasti
	30
	4500 – 7000
	15 – 25

	3
	Analiza problema
	30
	4500 – 7000
	10 – 20


	4
	Definisanje rešenja / unapređenja
	30
	4500 – 7000
	10 – 20

	5
	Zaključak i pravci daljih istraživanja
	5
	800 – 1200
	2 – 5


4.3 Uloga mentora

Da bi uloga mentora bila detaljnije razjašnjena, treba imati na umu da se završni / diplomski rad smatra da je samostalan rad studenta. Ovim radom student treba da dokaže (prvenstveno sebi, a zatim i celoj akademskoj javnosti), da je tokom studija stekao dovoljnu količinu znanja da bi mogao samostalno da rešava realni problem.

Prva aktivnost mentora i kandidata je definisanje teme završnog / diplomskog rada. Ovo je aktivnost gde mentor mora da pruži kandidatu mogućnost da izabere temu koja ga privlači, ali mentor mora voditi računa da je tema prikladna oblasti – studijskom programu koji je student pohađao i da je procenjeni obim rada potreban za obradu konkretne teme primeren nivou studija. Mentor mora da vodi računa da izabrana tema nije trivijalna ili već puno puta rešena, te da završni / diplomski rad koji proistekne neće imati dovoljnu "težinu", ali isto tako mentor mora da vodi računa da tema nije suviše zahtevna, što bi od kandidata zahtevalo neuporedivo veću količinu znanja iz predmetne oblasti, nego što je to predviđeno studijskim programom.

Sledeća aktivnost mentora se dešava kada je kandidat već proučio problem i ima ideje o mogućim rešenjima. Mentor treba da sasluša ideje kandidata i da proceni da li su predložena rešenja primenjiva i realno ostvariva i da li mogu dati očekivane rezultate. Ukoliko mentor proceni da su rešenja neadekvatna, potrebno je da kandidatu ukaže na nedostatke predloženih rešenja i da ga usmeri u pravcu boljih rešenja, ali ne da mentor definiše konačno rešenje.

Ukoliko kandidat uradi sve što je dogovoreno sa mentorom i dobije rezultate koji su bili očekivani, potrebno je da pristupi pisanju teksta završnog / diplomskog rada. Kada je kandidat napisao prvu verziju završnog / diplomskog rada, potrebno je da obezbedi lektorisanje rada (samostalno ili da angažuje nekog) i nakon lektorisanja, donosi odštampan rad mentoru (nije mentorov zadatak da ispravlja slovne i jezičke greške u radu, već da se bavi suštinom rada). Nakon detaljnog čitanja rada, mentor objašnjava nedostatke napisanog rada (ukoliko ih ima) i daje kandidatu sugestije kako da otkloni te nedostatke.
Nakon otklanjanja uočenih nedostataka, kandidat donosi mentoru staru i novu verziju rada i mentor ponovo čita rad i ukoliko konstatuje da su svi nedostaci otklonjeni, daje kandidatu saglasnost da umnoži i ukoriči svoj završni / diplomski rad.

4.4 Odbrana završnog / diplomskog rada

Kada kandidat preda ukoričen završni / diplomski rad, mentor sa kandidatom i članovima komisije dogovara termin odbrane. Prilikom određivanja termina odbrane, mentor mora voditi računa da članovi komisije imaju dovoljno vremena da pročitaju i analiziraju rad. Prilikom određivanja termina odbrane, potrebno je voditi računa da informacija o odbrani mora biti objavljena na oglasnoj tabli, kako bi bio zadovoljen kriterijum javnosti odbrane, tako da je preporuka da se ne dogovara termin odbrane na period koji je kraći od tri dana. Kada je termin odbrane usaglašen, mentor unosi dogovoreno vreme u obrazac koji je dobio od Studentske službe (ovo podrazumeva da je kandidat na vreme obavio sve administrativne poslove oko prijave završnog / diplomskog rada) i dostavlja ga Studenskoj službi, koja ga postavlja na oglasnu tablu. 
Mentor rada treba da pomogne kandidatu da se pripremi za odbranu završnog / diplomskog rada. Ova priprema podrazumeva predstavljanje toka odbrane i šta se od kandidata očekuje u svakoj fazi odbrane. Ukoliko je predviđeno da kandidat uz pomoć prezentacije predstavi svoj rad (odbrana diplomskog – master rada), mentor bi trebao da proveri da li je napravljena prezentacija adekvatna i da ukaže kandidatu na dobre i loše strane napravljene prezentacije.

Ukoliko kandidat brani diplomski (master) rad, pre odbrane je u obavezi da napiše rad za Zbornik Fakulteta tehničkih nauka (više informacija o Zborniku je moguće naći na http://www.ftn.uns.ac.rs/index.php?mode=view&action=document&document=230), koji treba da bude obima od 4 strane i treba da predstavi suštinu urađenog diplomskog rada. Mentor treba da pogleda napisani rad i ukoliko ima zamerki da ukaže kandidatu na nedostatke i na način kako da otkloni te nedostatke, a ako je rad napisan korektno, mentor šalje rad u Zbornik. Rad se šalje uredniku Zbornika putem e-mail-a. 
5. Literatura
U spisku literature se mogu naći samo one reference koje su citirane u tekstu rada. Samo navođenje literaturnog izvora, koji nije citiran u radu, ne smatra se korišćenom literaturom.

Smatra se da jedan diplomski – bečelor rad ne može biti validan ako autor nije proučio i citirao najmanje 35 različitih literaturnih izvora, dok je ovaj broj za master rad 50. Pri ovome, internet izvori ne mogu biti zastupljeni sa više od 1/3 referenci.

Studentima na raspolaganju stoji mogućnost pristupa stranim časopisima sa kojima je Narodna biblioteka Srbije potpisala ugovor. Ovim časopisima je moguće pristupiti preko Kobson servisa (http://kobson.nb.rs/kobson.82.html). Izborom opcije EleČas, omogućeno je pretraživanje svih dostupnih časopisa. Ovo je omogućeno samo za računare koji se nalaze u akademskoj mreži (fakultetske računarske laboratorije, internet cafe ili wireless pristup preko uns proxy-ja)

Prilikom navođenja korišćene literature, potrebno je pridržavati se pravilnog citiranja, koje podrazumeva navođenje onih podataka koji su bitni za taj tip literaturnog izvora. U nastavku su prikazani pravilni načini citiranja pojedinih literaturnih izvora.
5.1 Knjiga

(Ako se navodi konkretna činjenica iz knjige, potrebno je navesti stranicu na kojoj se nalazi ta činjenica)
Drucker, P. (1954), The Practice of Management, ISBN-10: 0060878975, ISBN-13: 978‑0060878979, Harper Collins, New York, NY., USA
Kada se u tekstu citira ova referenca, dovoljno je posle navoda / citata u tekstu ubaciti (Drucker, 1954).
5.2 Članak u časopisu

Kennerley, M. and Neely, A. (2002), “A framework of the factors affecting the evolution of performance management systems”, International Journal of Operations & Production Management, ISSN: 0144-3577, Vol. 22 No. 11, str. 1222 – 1227.
Kada se u tekstu citira ova referenca, dovoljno je posle navoda / citata u tekstu ubaciti (Kennerley and Neely, 2002). Ukoliko članak ima više od dva autora, tada se referenca navodi kao (Kennerley et al. 2002).
5.3 Internet izvor 
(Nije dozvoljeno navoditi ceo sajt, osim u slučaju da je autor pročitao i iskoristio svaku stranicu sa sajta!)
Naziv sajta / organizacije, adresa, (datum pristupa: gggg-mm-dd)

Primer

IJIEM - International Journal of Industrial Engineering and Management, www.iim.ftn.uns.ac.rs/cas_prethodni.php, (datum pristupa: 2011-01-10)

6. Prilozi

U prilozima se prikazuje onaj materijal koji je neophodan za razumevanje celine rada, ali taj materijal nije uključen u osnovni tekst rada, pošto bi to dovelo do neravnoteže u završnom / diplomskom radu, odnosno, taj materijal bi mogao da zavede čitaoca tako što bi se učinilo da on predstavlja suštinu rada (što bi se po obimu materijala moglo zaključiti).
Na kraju ovog poglavlja, kao prilozi, prikazane su dve procedure sistema kvaliteta Fakulteta tehničkih nauka. Jedan procedura se odnosi na postupak izrade završnog – bečelor rada, a druga na postupak izrade diplomskog – master rada. Ove procedure su date kako bi studenti mogli da saznaju koji su sve korici predviđeni, koje student mora da obavi, kako bi bez problema završio / odbranio svoj rad.
6.1 Formatiranje rada

Za formatiranje rada je potrebno koristiti ovaj dokument. U njemu se nalaze formati (styles) za:

1. Heading 1 – naslov poglavlja

2. Heading 2 – naslov  podpoglavlja,

3. Heading 3 – naslov trećeg nivoa

4. Normal – formatiranje osnovnog teksta

5. Nabrajanje 1 – nabrajanje u numerisanoj listi (isključiti numeraciju ako je potrebno)
6. Slika – formatiranje paragrafa u kojem se nalazi slika ili potpis ispod slike

7. Tabela – formatiranje teksta koji predstavlja opis tabele

8. literatura – formatiranje liste literature (prikazano u poglavlju za literaturu)
Primer za uređenje tabele
Tabela T2: Primer uređenja tabele

	R.br.
	Naziv
	F1
	F2
	F3
	F4
	F5
	F6

	1
	
	
	
	
	
	
	

	2

Slika 1: Primer uređenja slike

6.2 Plagijat
Plagijat je predstavljanje tuđeg rada kao sopstvenog. Ovo je pojava koju svi predstavnici fakulteta i univerziteta, shvataju i predstavljaju kao izuzetno negativnu pojavu, koju je potrebno suzbiti u potpunosti.

Pojava interneta i mogućnost preuzimanja gotovih radova na, praktično, bilo koju temu, dodatno otežava ova nastojanja.

Primeri plagijata:

· korišćenje teksta iz knjige ili časopisa, bez navođenja izvora (bilo da se radi o preuzimanju teksta u izvornom obliku ili da je tekst preveden),
· korišćenje teksta sa interneta, bez navođenja izvora,

· kopiranje teksta od drugog studenta, odnosno, korišćenje tuđeg rada,

· kopiranje materijala sa DVD-ja ili nekog drugog sličnog medija

Ukoliko rad koji student preda kao svoj završni / diplomski rad, ne sadrži referencirane druge izvore, pretpostavlja se da je ceo rad autorsko delo studenta. Ako rad sadrži referencirane literaturne izvore, pretpostavlja se da svaki deo teksta koji nije naznačen kao citat, predstavlja samostalno, autorsko delo studenta.

Ukoliko se ustanovi da u radu postoji deo teksta koji je preuzet iz drugog izvora, a nije citiran, smatra se da se radi o svesnom pokušaju prisvajanja tuđeg teksta i u tom slučaju se studentu ne dozvoljava odbrana rada, sve dok ovaj nedostatak ne otkloni!
Napomena: samo navođenje literaturnog izvora u spisku literature, nije dovoljno, pošto u tom slučaju nije moguće ustanoviti obim preuzetog teksta, odnosno, obim samostalno napisanog teksta.
6.3 FTN postupak izrade završnog – bečelor rada

7. СВРХА

Поступком се дефинишу: редослед и начин извођења, пратећа документација и од​го​вор​ност учесника у процесу завршетка основних академских студија (Bachelor) и израде дипломског (Bachelor) рада студента.

8. ПОДРУЧЈЕ ПРИМЕНЕ

Поступак се примењује у процесу образовног рада и односи се на завршетак основних академских студија (Bachelor). Поступак при​ме​њују следеће организационе јединице Факултета:

1) Студентска служба Факултета,

2) Библиотека,

3) Наставно научно веће департмана,
4) Руководилац студијског програма,
5) Управа Факултета - Деканат.

9. ОЗНАКЕ, СКРАЋЕНИЦЕ И ДЕФИНИЦИЈЕ

Дипломски (Bachelor) рад: Рад за завршетак oсновних академских студија (Bachelor) и стицање стручних назива дипломирани инжењер односно Bachelor with honours из одговарајуће области на Факултету. 

Ознаке и скраћенице нису коришћене.

10. ВЕЗЕ СА ДРУГИМ ДОКУМЕНТИМА

· Закон о универзитету (Службени гласник Републике Србије број 21/2002),

· Закон о високом образовању (Службени гласник Републике Србије број 76/2005)

· Статут Факултета,

· Правилник о завршетку студија и стицању звања по одредбама закона о високом образовању
· Наставни план и програм  основних студија Факултета,

· Студијски програм  основних студија Факултета

· Q2.НА.03 - Поступак рада студентске службе
· Закон о изменама и допунама закона о високом образовању (Службени гласник Републике Србије број 44/2010)

11. ОПИС рада

Право за завршетак основних академских (Bachelor) студија и стицање звања дипломирани инжењер односно Bachelor with honours из одговарајуће области Факултета имају:  

1. Лица која су добилa диплому првог степена Факултета техничких наука (стручни назив инжењера);
2. Студенти који студирају по акредитованим Студијским програмима;
3. Студенти који су завршили основне академске студије у обиму од најмање 180 ЕСПБ и стекли звање (Bachelor);
4. Студенти који нису завршили студије, а студирали су по прописима пре доношења закона о високом образовању.

Лице које жели да вреднује наставни план и програм по коме је завршило или по коме студира основне студије Факултета техничких наука по прописима који су важили пре доношења Закона о високом образовању, обавезно је да поднесе Захтев за вредновање наставног плана и програма (Oбразац Q2.НА.04-13) oдносно Захтев за завршетак студија (Образац Q2.НА.11-14). 

Након подношења прикупљене документације надлежни референт Студентске службе прослеђује захтев Руководиоцу студијског програма у року од три дана од пријема захтева. Након пријема документације руководилац студијског програма и комисија за вредновање наставног плана и програма доносе одлуку у виду сагласности, односно могу исказати своје примедбе и тражити од кандидата да изврши допуне у виду полагања испита односно израде пројеката. Руководилац студијског програма у року од седам дана доставља Студентској служби Одлуку о вредновању наставног плана и програма (у слободној форми). На основу одлуке, Декан факултета издаје Решење о извршеном вредновању наставног плана и програма на обрасцу у слободној форми у два примерка, од којих један остаје у досијеу студента и један се уручује студенту. 

Ако је Комисија захтевала додатне активности, кандидат приступа њиховом извршавању и након констатовања да су испуњени сви услови који су захтевани од кандидата, надлежни референт издаје Решење о испуњености услова (у слободној форми) са потписом декана у 2 примерка (један остаје у досијеу студента, један се уручује студенту). Даљи поступак је према овој процедури.

11.1 Подношење и пријем захтева студената

11.1.1 Пријава израде дипломског (Bachelor) рада

Дипломски (Bachelor) рад студент може да ради из области којима припадају предмети датог студијског програма, сем опште образовних области. Студент узима тему за дипломски (Bachelor) рад најраније приликом уписа завршног семестра основних академских студија, односно када је положио минимум активности у вредности 210 ЕСПБ. 

Студент који треба да ради дипломски (Bachelor) рад, обавезан је да поднесе Пријаву за из​ра​ду дипломског (Bachelor) рада (Образац Q2.НА.15-01). 

Образац се узима у Сту​дент​ској служби Факултета или са сајта Факултета.

Образац пријаве за израду дипломског (Bachelor) рада надлежни референт одлаже у досије студента који је отворен приликом уписа.
Студент може да приступи полагању теоријских основа и одбрани дипломски (Bachelor) рада ако је положио све испите из студијског програма.

Надлежни референт доставља Руководиоцу студијског програма Захтев за издавање задатка и именовање састава комисије за оцену и одбрану дипломског (Bachelor) рада (Образац Q2.НА.15-02). По пријему захтева Руководилац студијског програма оцењује подобност кандидата за предложену тему и у разговору са њим и предметним професором (предложеним ментором) доноси одлуку о прихватању или не прихватању пријаве. У случају да пријава није прихваћена, студент подноси нову пријаву.

Комисију у саставу од 3-5 чланова чине председник комисије, члан комисије и мен​тор. Чланови комисије који су по правилу наставници, а изузетно се за члана комисије може одредити асистент са магистратуром или асистент – студент докторских студија који је положио квалификациони испит.

Предлог састава комисије за оцену и одбрану дипломског (Bachelor) рада (Образац Q2.НА.15-03) се доставља референту студентске службе.

Наслов дипломског (Bachelor) рада надлежни рефе​рент Студент​ске службе заво​ди у Матичну књигу студента, а образац одлаже у досије студента.

11.2 Издавање задатка за дипломски (Bachelor) рад

Након пријема документације од стране надлежног референта Студентске службе Руководилац студијског програма остварује контакт са студентом који је по​д​​нео захтев и организује његов састанак са наставником или сарадником на предмету наз​на​че​ном у захтеву ради издавања задатка за дипломски (Bachelor) рад. Састанак се, по правилу, организује на лични захтев студента упућеног од стране надлежног референта Студентске службе Факултета. 
Ментор дефинише задатак на обрасцу Q2.НА.15-04 – Задатак за израду дипломског (Bachelor) рада. Ментор рада, попуњен образац Задатка за израду дипломског (Bachelor) рада не шаље студентској служби већ један примерак чува у архиви катедре, а други предаје студенту. Студент је обавезан да текст задатка, односно претходно на рачунару попуњен образац Q2.НА.15-04, унесе у свој завршни (Bachelor) рад после обрасца Q2.НА.04-05 - Кључна документацијска информације. Ментор рада је у обавези да напред речено предочи студенту.

11.3 Израда дипломског (Bachelor) рада

Дипломски (Bachelor) рад студент ради самостално, у складу са издатим задатком. У току израде рада предметни наставник или сарадник кога предметни наставник одреди дужни су да студен​ту пруже неоп​хо​д​ну помоћ у виду консултација - прегледања делимичних резултата рада, давања упут​ста​ва за решавање проблема и евентуалног подешавања издатог задатка.

Време предвиђено за израду дипломског (Bachelor) рада је највише 3 месеца од дана пријаве. У случају прекорачења рока студент је дужан да приложи писано образложе​ње чију оправданост цени и са њим се саглашава ментор.

По завршетку рада студент подноси ментору писани Елаборат рада на завршни преглед. Ментор је дужан да, у року од 15 дана од предаје елабо​рата, изврши његов пре​г​лед и студента упути на евентуалне допуне и корекције. Рад се сматра завршеним ка​да сту​дент о томе добије сагласност ментора, потписом у кључној документацијској информацији. У случају да оцени да студент, и поред ука​за​не помоћи у раду, није у могућности да заврши дипломски (Bachelor) рад или да одржи рок предви​ђен за израду рада, а за то не поднесе уверљива и оправдана образложења, ментор има право да израду дипломског (Bachelor) рада прекине, а сту​ден​та упути на подношење нове пријаве.

11.4 Предаја дипломског (Bachelor) рада 

Када добије сагласност ментора студент врши техничку обраду и по​везивање елабората завршног (Bachelor) рада. Примерак завршног (Bachelor) рада који се предаје у Студентској служби мора бити тврдо укоричен и један примерак у електронској форми на CD-у (у PDF формату). Елаборат рада, иза насловне стране, мора да садржи Кључну документацијску информацију (Образац Q2.НА.04-05), на којој ментор својим потписом оверава да је одобрио рад. Корица је дефинисана обрасцем Q2.НА.15-05. Студент лично доставља остале примерке елабората рада члановима комисије у папирном или у електронској форми на CD-у (у PDF формату) у договору са ментором.
11.5 Оцена дипломског (Bachelor) рада

Чланови комисије за оцену дипломског (Bachelor) рада су дужни да елаборат рада прегледају и дају извештај о урађеном раду. 

Након прегледа елабората рада чланови комисије, изузев ментора који је дао своју сагласност на елаборат, може исказати своје примедбе и зах​те​вати да студент изврши потребна подешавања. Оправданост примедби и потребу за поде​шава​њима цени ментор рада који доноси и члану комисије и студенту саопштава одлуку:

· да Комисија нема примедби на дати елаборат,

· да обим и карактер исказаних примедби захтева подешавања елабората, при чему студенту за дати захват оставља рок за подешавања.

11.6 Организовање одбране дипломског (Bachelor) рада
Након предаје елабората рада надлежни референт Студентске службе у договору са ментором и Руководиоцем студијског програма заказује одбрану дипломског (Bachelor) рада.

Декан Факултета на основу предлога Наставно научног већа департмана издаје Решење о именовању комисије за оцену и одбрану дипломског (Bachelor) рада (Образац Q2.НА.15-06) свим члановима комисије у по једном примерку путем Студентске службе, а један примерак решења надлежни референт одлаже у досије студента. Место и време одбране се наводе на решењу.
Студентска служба доставља Председнику комисије Образац за писање Извештаја комисије о оцени и одбрани дипломског (Bachelor) рада (Образац Q2.НА.15-07).

Протокол за јавну одбрану дипломског (Bachelor) рада (Образац Q2.НА.15-08) се може преузети са сајта Факултета.
Чланови комисије за одбрану дипломског (Bachelor) рада су дужни да се при​п​реме за јавну одбрану. У случају спречености да у заказано време учествује у одбра​​ни члан комисије о томе оба​ве​штава Руководиоца студијског програма који је дужан да, уз сагласност декана исказану потписом на изме​њеном решењу о именовању комисије, одреди замену. Одбрана се може обавити искључиво у просторијама Факултета.

О заказаној одбрани надлежни референт обавештава јавност путем огласне табле Факултета (Образац Q2.НА.15-09).

11.7 Јавна одбрана дипломског (Bachelor) рада

Јавна одбрана дипломског (Bachelor) рада је свечана. Јавној одбрани дипломског (Bachelor) рада обавезно при​сус​твују студент који брани дипломски (Bachelor) рад и сви чланови комисије за одбрану. Јавном одбраном дипломског (Bachelor) рада руководи председник комисије за одбрану који се стара да одбрана има ток одређен Протоколом за јавну одбрану дипломског (Bachelor) рада (Образац Q2.НА.15-08). Јавна одбрана подразумева полагање теоријских основа и одбрану рада.

Студент може организовати свечаност после одбране рада и Факултет је дужан да за те потребе одреди и опреми погодан простор. Обавеза студента је да свечаност организује непосредно након одбране и на начин који не ремети процесе рада на Факултету.

Закључак комисије и оцена дипломског (Bachelor) рада се уносе у Извештаја комисије о оцени и одбрани дипломског (Bachelor) рада (Образац Q2.НА.15-07) који сво​јим потписима оверавају сви чланови комисије и који председник комисије доставља Студент​ској служби најкас​није један дан после одбране односно први радни дан ако се одбрана обави викендом. Извештај мора бити попуњен штампаним словима, а закључак Комисије додатно достављен студентској служби у електронској форми. Надлежни референт Студент​ске служ​бе уноси податке о од​б​ра​​ни рада у Матичну књигу студената, а извештај ко​ми​сије од​ла​же у досије сту​дента.

На захтев студента надлежни референт Студент​ске службе при​према у четири примерка, под​носи декану Факултета на оверу и студенту издаје три при​мерка Уверења о завршетку  основних академских студија (Bachelor), образац у слободној форми на меморандуму Факултета, а четврти примерак одла​​же у досије студента. Услов за изда​ва​ње уверења је разду​жење у библио​теци и другим организационим једини​ца​ма Факултета, о чему студент подноси Потврду о раздужењу (Образац Q2.НА.15-10). 

11.8 Издавање дипломе - промоција

Дипломе се издају периодично.

Надлежни референт Студент​ске слу​ж​бе организује следеће акивности:

· Штампање Билтена студената студијског програма који су завршили основне академске студије (Bachelor with honours) и стекли академски назив дипломирани инжењер односно Bachelor with honours одговарајуће области Факултета, која се коричи, са подацима:

· име и презиме студента са личним подацима и подацима о току образовања,

· назив дипломског (Bachelor) рада,

· место, датум и време одбране,

· извештај комисије о оцени и одбрани дипломског (Bachelor)  рада,

· чланови комисије за оцену и одбрану дипломског (Bachelor)  рада,

· Израду и оверу Списка студената који су завршили основне академске студије (Bachelor with honours) - (Образац из Информационог система Факултета),

· Израду и штампање Диплома на српском и енглеском језику  - образац надлежног министарства

· Израду  Додатака диплома на српском и енглеском језику  - образац надлежног министарства,

· Исписивање књиге Евиденција о издатим дипломама (образац надлежног министар-ства).

Припремљене дипломе и додатке диплома уз један примерак Списка студената, који су завршили основне академске студије (Bachelor with honours) достављају се на потписивање: прво декану Факултета затим ректору Универзитета, где се врши њи​​​хо​ва овера "сувим" жигом и печатом Факултета и Универзитета. Студент се обавештава путем поште или телефонски о времену преузимања дипломе.

12. ОДГОВОРНОСТ И ОВЛАШЋЕЊА

За надзор над применом овог поступка овлашћен је продекан за наставу. Појединачна одговорност учесника приказана је матрицом одговорности у табели 1.
Табела 1

	Радно место

Активност
	Декан
	Руководилац студијског програма
	Надлежни референт
	Ментор рада
	Чланови комисије
	Студент

	5.1
	Подношење и пријем захтева студента
	О*
	О*
	У
	У
	-
	У

	5.2
	Издавање задатка за дипломски (Bachelor with honours) рад
	-
	У
	-
	О
	-
	У

	5.3
	Израда дипломског (Bachelor with honours) рада
	-
	-
	-
	У
	-
	О

	5.4
	Предаја дипломског (Bachelor with honours) рада
	-
	-
	У
	О*
	И
	О*

	5.5
	Оцена дипломског (Bachelor with honours) рада
	-
	-
	-
	У
	О
	У

	5.6
	Организовање одбране дипломског (Bachelor with honours) рада
	-
	-
	У
	О
	У
	У

	5.7
	Јавна одбрана дипломског (Bachelor with honours) рада
	-
	-
	у
	У
	О
	у

	5.8
	Издавање диплома 
	У
	У
	О
	-
	-
	У


Ознаке: О - Одговоран; О * - Одговоран у својој надлежности;  У - Учествује; И – Информисан

13. ПРЕГЛЕД ЗАПИСА и прилога
У примени овог поступка воде се следећи записи:
	Назив записа
	Ознака обрасца за запис (број прилога)
	Место чувања
	Време чувања
	Напомена

	Пријава за израду дипломског (Bachelor) рада
	Q2.НА.15-01
	Архива Факултета
	Трајно
	

	Захтев за издавање задатка и именовање састава комисије за оцену и одбрану  дипломског (Bachelor) рада
	Q2.НА.15-02
	Архива Катедре
	2 године
	

	Предлог састава комисије за оцену и одбрану дипломског (Bachelor) рада
	Q2.НА.15-03
	Архива Факултета
	Трајно
	

	Задатак за израду дипломског (Bachelor) рада
	Q2.НА.15-04
	Библиотека факултета
	Трајно
	

	Изглед корице дипломског рада основних академских студија
	Q2.НА.15-05
	Библиотека факултета
	Трајно
	

	Кључна документацијска информација
	Q2.НА.04-05
	Библиотека факултета
	Трајно
	

	Тврдо укоричен дипломски (Bachelor) рад
	Слободна форма
	Библиотека факултета
	Трајно
	

	Решење о именовању комисије за оцену и одбрану дипломског (Bachelor) рада
	Q2.НА.15-06
	Архива Факултета
	Трајно
	

	Извештај комисије о оцени и одбрани дипломског (Bachelor) рада
	Q2.НА.15-07
	Архива Факултета
	Трајно
	

	Протокол за јавну одбрану дипломског (Bachelor) рада
	Q2.НА.15-08
	
	
	Уништава се након одбране

	Обавештење о одбрани дипломског (Bachelor) рада
	Q2.НА.15-09
	
	
	Уништава се након одбране

	Матична књига студента
	образац надлежног Министарства
	Архива Факултета
	Трајно
	

	Уверење о завршетку основних академских студија
	Слободна форма
	
	
	Предаје се студенту

	Потврда о раздужењу студента
	Q2.НА.15-10
	Архива Факултета
	Трајно
	

	Списак студената који су завршили основне академске студије
	Слободна форма
	
	
	Уништава се након одбране

	Диплома на српском и енглеском језику о завршетку основних академских студија
	образац надлежног Министарства
	
	
	Предаје се студенту

	Евиденција о издатим дипломама
	образац надлежног Министарства
	Архива Факултета
	Трајно
	

	Захтев за завршетак студија
	Q2.НА.11-14
	Архива Факултета
	Трајно
	

	Додатак дипломи на српском и енглеском језику
	образац надлежног Министарства
	
	
	Предаје се студенту

	Захтев за вредновање наставног плана и програма
	Q2.НА.04-13
	Архива Факултета
	Трајно
	

	Одлука о вредновању наставног плана и програма
	Слободна форма
	
	
	

	Решење о извршеном вредновању наставног плана и програма
	Слободна форма
	Архива Факултета
	Трајно
	

	Решење о испуњености услова
	Слободна форма
	Архива Факултета
	Трајно
	

	Билтен студената који су завршили основне академске студије
	Слободна форма
	Архива Факултета
	Трајно

14. СВРХА

Поступком се дефинишу: редослед и начин извођења, пратећа документација и од​го​вор​ност учесника у процесу завршетка мастер академских студија и израде мастер рада студента.

15. ПОДРУЧЈЕ ПРИМЕНЕ

Поступак се примењује у процесу образовног рада и односи се на завршетак мастер академских студија по Закона о високом образовању. Поступак примењују следеће организационе јединице Факултета:

6) Студентска служба Факултета,

7) Библиотека,

8) Наставно научно веће департмана,
9) Руководилац студијског програма,
10) Управа Факултета - Деканат.

16. ОЗНАКЕ, СКРАЋЕНИЦЕ И ДЕФИНИЦИЈЕ

Мастер рад: Мастер рад за завршетак мастер академских студија и стицање академског назива  мастер одговарајуће области на Факултету.

Ознаке и скраћенице нису коришћене.

17. ВЕЗЕ СА ДРУГИМ ДОКУМЕНТИМА

· Закон о универзитету (Службени гласник Републике Србије број 21/2002),

· Закон о високом образовању (Службени гласник Републике Србије број 76/2005),

· Статут Факултета,

· Правилник о завршетку студија и стицању звања по одредбама закона о високом образовању,
· Студијски програм мастер академских студија,

· Наставни план и програм основних студија Факултета,

· Q2.НА.03 - Поступак рада студентске службе,

· Закон о изменама и допунама закона о високом образовању (Службени гласник Републике Србије број 44/2010).
18. ОПИС рада
Право на завршетак мастер академских студија и стицање академског назива мастер одговарајуће области на Факултету имају:

1) Лица која су завршила основне студије на Факултету техничких наука према прописима који су важили пре доношења Закона о високом образовању и стекла звања дипломирани инжењер из одговарајуће области;

2) Студенти уписани на мастер академске студије; 

3) Студенти апсолвенти, који студирају по Закону о Универзитету и који су поднели захтев да заврше студије по Закону о високом образовању и стекну академски назив мастер се сматрају да су аутоматски уписани на интегрисане основне академске и мастер академске студије.

18.1 
Подношење и пријем захтева студената
5.1.1
Подношење захтева студената који су завршили основне студије на Факултету техничких наука

Лице које жели да вреднује наставни план и програм по коме је завршило основне студије Факултета техничких наука по прописима који су важили пре доношења Закона о високом образовању, обавезно је да поднесе Захтев за вредновање наставног плана и програма (Oбразац Q2.НА.04-13). 
Након подношења прикупљене документације надлежни референт Студентске службе прослеђује захтев Руководиоцу студијског програма у року од три дана од пријема захтева. Након пријема документације руководилац студијског програма и комисија за вредновање наставног плана и програма доносе одлуку у виду сагласности односно могу исказати своје примедбе и тражити од кандидата да изврши допуне у виду полагања испита односно израде пројеката. Руководилац студијског програма у року од седам дана доставља Студентској служби Одлуку о вредновању наставног плана и програма (у слободној форми). Декан факултета издаје Решење о извршеном вредновању наставног плана и програма на обрасцу у слободној форми у два примерка, од којих један остаје у досијеу студента и један се уручује студенту. 

Уколико се за кандидата, на основу вредновања, не захтевају додатне активности Студентска служба издаје Уверење о завршетку мастер академских стуидија (запис у слободној форми на меморандуму Факултета) у 4 примерка, од којих три добија кандидат а један се одлаже у досије студента.

Ако је Комисија захтевала додатне активности, кандидат приступа њиховом извршавању и након констатовања да су испуњени сви услови који су захтевани од кандидата, надлежни референт издаје Решење о испуњености услова (у слободној форми) са потписом декана у 2 примерка (од која један остаје у досијеу студента и један се уручује студенту) и Уверење о завршетку мастер академских стуидија (запис у слободној форми на меморандуму Факултета) у 4 примерка, од којих три добија кандидат а један се одлаже у досије студента.

5.1.2 
Подношење захтева студената уписаних на мастер академским студијама

Мастер рад студент може да ради из области којима припадају предмети датог студијског програма, сем опште образовних области. 

Студенти уписани на мастер академске студије могу приликом уписа последњег семестра мастер академских студија поднети Пријаву за израду мастер рада (Образац Q2.НА.04-01).  Образац се узима у Сту​дент​ској служби Факултета или са сајта Факултета.

Образац пријаве за израду мастер рада надлежни референт одлаже у досије студента који је отворен приликом уписа.
Студент може да приступи полагању теоријских основа и одбрани мастер рада ако је положио све испите из студијског програма.

Надлежни референт доставља Руководиоцу студијског програма Захтев за издавање задатка и именовање састава комисије за оцену и одбрану мастер рада (Образац Q2.НА.04-02). По пријему захтева Руководилац студијског програма оцењује подобност кандидата за предложену тему и у разговору са њим и предметним професором (предложеним ментором) доноси одлуку о прихватању или не прихватању пријаве. У случају да пријава није прихваћена, студент подноси нову пријаву.

Руководилац студијског програма у сарадњи са Директором департмана ставља захтев на следеће Наставно научно веће департмана на доношење одлуке. 

Комисија се састоји од три до пет наставника и то: председник комисије, чланови комисије и мен​тор, од чега најмање два наставника из ужих научних области из којих се ради мастер рад, а један наставник са другог департмана Факултета или другог Факултета.
Одлука наставно научног већа департмана (Образац Q2.НА.04-14) се доставља референту студентске службе.

Наслов мастер рада надлежни рефе​рент Студент​ске службе заво​ди у Матичну књигу студента а образац одлаже у досије студента.
5.1.3 
Подношење захтева осталих студената

Када студент који студира по неакредитованим студијским програмима (по Закону о Универзитету) положи све испите и испуни остале предвиђене обавезе по наставном плану и програму по ком студира, може да поднесе Захтев за завршетак студија (образац Q2.НА.11-14). 

Након прикупљене документације надлежни референт Студентске службе прослеђује     захтев Руководиоцу студијског програма у року од три дана од пријема захтева. Након пријема документације Руководилац студијског програма и комисија за вредновање наставног плана и програма доносе одлуку у вези са захтевом кандидата. Руководилац студијског програма у року од седам дана доставља Студентској служби Одлуку о вредновању испита и осталих активности кандидата (у слободној форми). На основу одлуке декан факултета издаје Решење о извршеном вредновању испита и осталих активности кандидата (у слободној форми) путем Студентске службе у два примерка, од којих један остаје у досијеу студента и један се уручује студенту .

Студент који треба да ради мастер рад подноси Пријаву за израду мастер рада (Образац Q2.НА.04-01). Образац се узима у Сту​дент​ској служби Факултета или са сајта Факултета. Образац пријаве за израду мастер рада надлежни референт одлаже у досије студента који је отворен приликом уписа. Студент може да приступи полагању теоријских основа и одбрани мастер рада ако је положио све испите из студијског програма.

Надлежни референт доставља Руководиоцу студијског програма Захтев за издавање задатка и именовање састава комисије за оцену и одбрану мастер рада (Образац Q2.НА.04-02). По пријему захтева Руководилац студијског програма оцењује подобност кандидата за предложену тему и у разговору са њим и предметним професором (предложеним ментором) доноси одлуку о прихватању или не прихватању пријаве. У случају да пријава није прихваћена, студент подноси нову пријаву.

Руководилац студијског програма у сарадњи са Директором департмана ставља захтев на следеће Наставно научно веће департмана на доношење одлуке. 

Извод са Наставно научног већа департмана (Образац Q2.НА.04-14) се доставља референту студентске службе. Наслов мастер рада надлежни рефе​рент Студент​ске службе заво​ди у Матичну књигу студента а образац одлаже у досије студента.
18.2 Издавање задатка за мастер рад

Након пријема документације од стране надлежног референта Студентске службе Руководилац студијског програма остварује контакт са студентом који је по​д​​нео захтев и организује његов састанак са наставником или сарадником на предмету наз​на​че​ном у захтеву ради издавања задатка за мастер рад. Састанак се, по правилу, организује на лични захтев студента упућеног од стране надлежног референта Студентске службе Факултета. 
Ментор дефинише задатак на обрасцу Q2.НА.04-03 – Задатак за израду мастер рада. Ментор рада, попуњен образац Задатка за израду мастер рада не шаље студентској служби већ један примерак чува у архиви катедре, а други предаје студенту. Студент је обавезан да текст задатка, односно претходно на рачунару попуњен образац Q2.НА.04-03, унесе у свој мастер рад после обрасца Q2.НА.04-05 - Кључна документацијска информације. Ментор рада је у обавези да напред речено предочи студенту.

18.3 Израда мастер  рада 

Мастер рад студент ради самостално, у складу са издатим задатком. У току израде рада ментор је дужан да студен​ту пружи неоп​хо​д​ну помоћ у виду консултација - прегледања делимичних резултата рада, давања упут​ста​ва за решавање проблема и евентуалног подешавања издатог задатка.

Време предвиђено за израду мастер рада је највише 6 месеци од дана пријаве мастер рада. У случају прекорачења рока студент је дужан да приложи писано образложе​ње чију оправданост цени и са њим се саглашава ментор. Ако ментор није сагласан да се израда рада продужи, студент мора да поднесе нову пријаву и цео поступак се понавља.

По завршетку рада студент подноси ментору писани Елаборат рада на завршни преглед. Ментор је дужан да, у року од седам дана од предаје елабо​рата, изврши његов пре​г​лед и студента упути на евентуалне допуне и корекције. Рад се сматра  завршеним ка​да сту​дент о томе добије сагласност ментора потписом у Кључној документацијској информацији (Образац Q2.НА.04-05). У случају да оцени да студент, и поред ука​за​не помоћи у раду, није у могућности да заврши мастер рад или да рад заврши у предвиђеном року, а за то не поднесе уверљива и оправдана образложења, ментор има право да израду мастер рада прекине, а сту​ден​та упути на подношење нове пријаве.

18.4 Предаја мастер рада 

Када добије сагласност ментора студент врши техничку обраду и по​везивање елабората мастер рада. Примерак мастер рада који се предаје у Студентској служби мора бити тврдо укоричен и један примерак у електронској форми на CD-у (у PDF формату). Елаборат рада, иза насловне стране, мора да садржи Кључну документацијску информацију (Образац Q2.НА.04-05). Корица је дефинисана обрасцем Q2.НА.04-04. Студент лично доставља остале примерке елабората рада члановима комисије у папирном или у електронској форми на CD-у (у PDF формату) у договору са ментором.
Пре одбране мастер рада студент мора да положи све испите који су предвиђени студијским програмом, односно наставним планом и програмом и евентуалне додатне активности ако су захтеване одлуком Комисије за вредновање.
Пре одбране мастер рада, студенту мора бити прихваћен рад за објављивање у Зборнику радова ФТН.

18.5 Оцена мастер  рада

Чланови комисије за оцену мастер рада су дужни да елаборат рада прегледају и дају извештај о урађеном раду. 

Након прегледа елабората рада чланови комисије, изузев ментора који је дао своју сагласност на елаборат, може исказати своје примедбе и зах​те​вати да студент изврши потребна подешавања. Оправданост примедби и потребу за поде​шава​њима цени ментор рада који доноси и члану комисије и студенту саопштава одлуку:
· да Комисија нема примедби на дати елаборат,
· да обим и карактер исказаних примедби захтева подешавања елабората, при чему студенту за дати захват оставља рок за подешавања.
18.6 Организовање одбране мастер рада

Након предаје елабората рада надлежни референт Студентске службе у договору са ментором и Руководиоцем студијског програма заказује одбрану мастер рада.

Декан Факултета на основу предлога Наставно научног већа департмана издаје Решење о именовању комисије за оцену и одбрану мастер рада (Образац Q2.НА.04-06) свим члановима комисије у по једном примерку путем Студентске службе, а један примерак решења надлежни референт одлаже у досије студента. Место и време одбране се наводе на решењу. 
Студентска служба доставља Председнику комисије Образац за писање Извештаја комисије о оцени и одбрани мастер рада (Образац Q2.НА.04-11).

Протокол за јавну одбрану мастер рада (Образац Q2.НА.04-10) се може преузети са сајта Факултета.
Чланови комисије за одбрану мастер рада су дужни да се при​п​реме за јавну одбрану. У случају спречености да у заказано време учествује у одбра​​ни члан комисије о томе оба​ве​штава Руководиоца студијског програма који је дужан да, уз сагласност декана исказану потписом на изме​њеном решењу о именовању комисије, одреди замену. Одбрана се може обавити искључиво у просторијама Факултета.

О заказаној одбрани надлежни референт обавештава јавност путем огласне табле Факултета (Образац Q2.НА.04-09).
18.7 Јавна одбрана мастер рада

Јавна одбрана мастер  рада је свечана. Јавној одбрани мастер рада обавезно при​сус​твују студент који брани мастер рад и сви чланови комисије за одбрану. Јавном одбраном мастер рада руководи председник комисије за одбрану који се стара да одбрана има ток одређен Протоколом за одбрану мастер  рада (Образац Q2.НА.04-10).

Студент пред Комисијом полаже теоријске основе мастер рада, у оквиру истраживачког студијског рада на мастер академским студијама и брани рад.

Студент може организовати свечаност после одбране рада и Факултет је дужан да за те потребе одреди и опреми погодан простор. Свечаност се организује непосредно након одбране и на начин који не ремети процесе рада на Факултету.

Закључак комисије и оцена мастер  рада се уносе у Извештај комисије о оцени и одбрани мастер рада (Образац Q2.НА.04-11) који сво​јим потписима оверавају сви чланови комисије и који ментор доставља Студент​ској служби најкас​није један дан после одбране. Извештај мора бити попуњен штампаним словима, а закључак комисије додатно достављен Студентској служби у електронској форми. Надлежни референт Студент​ске служ​бе уноси податке о од​б​ра​​ни рада у Матичну књигу студената, а извештај ко​ми​сије од​ла​же у досије сту​дента.

На захтев студента надлежни референт Студент​ске службе при​према у четири примерка, и под​носи декану Факултета на оверу и студенту издаје три при​мерка Уверења о завршетку мастер академских студија (запис у слободној форми на меморандуму Факултета), а четврти примерак одла​​же у досије студента. Услов за изда​ва​ње уверења је разду​жење у библио​теци и другим организационим једини​ца​ма Факултета, о чему студент подноси Потврду о раздужењу (Образац Q2.НА.04-12).  

18.8 Издавање дипломе - промоција

Факултет, по потреби, организује свечану промоцију на којој се студентима који су у претхо-дном периоду стекли академски назив мастера одговарајуће области на Факултету уручује диплома и додатак дипломи на српском и енглеском језику. 

У зависности од случаја издају се следеће дипломе:

· Студенти уписани на мастер академске студије завршетком студија добијају диплому о завршеним мастер студијама; 

· Студенти који завршавају студије по неакредитованим студијским програмима (по Закону о универзитету) добијају диплому о завршеним интегрисаним основним академским и мастер академским студијама.

Надлежни референт Студент​ске слу​ж​бе организује припрему за про​мо​цију која садржи:

· Штампање Билтена студената студијског програма који су завршили мастер академске студије и стекли академски назив мастера одговарајуће области Факултета – образац из информационог система Факултета, која се коричи и уручује руководиоцу студијског програма, декану, студентској служби са подацима:

· име и презиме студента са личним подацима и подацима о току образовања,

· назив мастер рада,

· место, датум и време одбране,

· извештај комисије о оцени и одбрани мастер  рада,

· чланови комисије за оцену и одбрану мастер  рада,

· Израду и оверу Списка студената који су завршили мастер академске студије за период на који се промоција односи (Образац из Информационог система Факултета),

· Израду и штампање Диплома на српском и енглеском језику у једном примерку  (образац надлежног министарства),

· Израду и штампање Додатака дипломи на српском и енглеском језику (образац Факултета),

· Исписивање књиге Евиденција о издатим дипломама (образац надлежног министарства)

Припремљене дипломе и додатке дипломе, уз један примерак Списка студената, који су завршили мастер студије достављају се на потписивање: прво декану Факултета затим ректору Универзитета, где се врши њи​​​хо​ва овера "сувим" жигом. 

Промоција се одвија у свечаним просторијама Факултета. Надлежни референт Студент​ске службе даје налог Техничкој служби Факултета, да се пре промоције просторија припреми. Припрема се састоји у уређењу места за званич​на лица и места за студенте и госте и опремању места за излагање неопход​ним средствима. За време промо​ције Факултет може организовати пригодан свечани програм, о чијем садржају одлучује де​кан Факултета. Тада припрема обухвата и уређење потребног простора према упутствима декана и извођача програма. Промоцију студената који су завршили мастер академске студије врши декан Факултета. Приликом промоције читају се основни подаци и студентима се појединачно, уз чес​титање, уручује диплома, додатак дипломи и Зборник радова ФТН.

Лицу коме је пре усклађивања издата диплома о високом образовању (VII1 степен стручне спреме) Факултет оглашава неважећим у Службеном гласнику Републике Србије. Раније стечене дипломе и додаци дипломи (ако су издати од стране Факултета) се задржавају на Факултету, након што Факултет изда нову диплому на српском и енглеском језику са усклађеним академским стручним називом. Додатак дипломи се издаје за студенте који су завршили студије према наставним плановима и програмима најраније од 1989. године.
19. ОДГОВОРНОСТ И ОВЛАШЋЕЊА

За контролу примене овог поступка овлашћен је продекан за наставу. Појединачна одговор​ност учес​ника је приказана матрицом одговорности у Табели 1.
Табела 1

	Радно место

Активност
	Декан
	Руководилац 
студијског програма
	Надлежни референт
	Ментор рада
	Чланови комисије
	Студент

	5.1
	Подношење и пријем захтева студента
	О*
	О
	У
	У
	-
	У

	5.2
	Издавање задатка за мастер рад
	-
	У
	-
	О*
	-
	У

	5.3
	Израда мастер рада
	-
	-
	-
	У
	-
	О

	5.4
	Предаја мастер рада 
	-
	-
	У
	О*
	-
	О

	5.5
	Оцена мастер рада
	-
	-
	-
	У
	О
	У

	5.6
	Организовање одбране мастер рада 
	У
	-
	У
	О
	У
	У

	5.7
	Јавна одбрана мастер рада
	-
	-
	У
	У
	О
	У

	5.8
	Издавање дипломе - промоција
	У
	У
	О
	-
	-
	У


Ознаке: О - Одговоран; О * - Одговоран у својој надлежности;  У - Учествује; И - Информисан

20. ПРЕГЛЕД ЗАПИСА и прилога
У примени овог поступка воде се следећи записи

1. Пријава за израду мастер  рада – образац Q2.НА.04-01
2. Захтев за издавање задатка и именовање састава комисије за оцену и одбрану мастер рада – образац Q2.НА.04-02
3. Задатак за мастер рад – образац Q2.НА.04-03
4. Одлука наставно научног већа департмана – образац Q2.НА.04-14
5. Изглед корице мастер  рада – образац Q2.НА.04-04
6. Кључна документацијска информација – образац Q2.НА.04-05
7. Тврдо укоричен мастер  рад – у слободној форми

8. Решење о именовању комисије за оцену и одбрану мастер рада – образац Q2.НА.04-06
9. Обавештење о одбрани мастер  рада – образац Q2.НА.04-09
10. Протокол за јавну одбрану мастер  рада – образац Q2.НА.04-10
11. Извештај комисије о оцени и одбрани мастер  рада – образац Q2.НА.04-11
12. Матична књига студента – образац надлежног министарства

13. Уверење о завршетку мастер академских студија – у слободној форми на меморандуму Факултета,
14. Потврда о раздужењу студента – образац Q2.НА.04-12
15. Списак студената који су завршили мастер академске студије – образац дефинисан информационим системом Факултета

16. Диплома на српском и енглеском језику о завршетку мастер академских студија – образац надлежног Министарства

17. Евиденција о издатим дипломама – образац надлежног Министарства

18. Додатак дипломи на српском и енглеском језику – образац Факултета

19. Захтев за завршетак студија – образац Q2.НА.11-14
20. Захтев за вредновање наставног плана и програма - образац Q2.НА.04-13

21. Одлука о вредновању наставног плана и програма – у слободној форми
22. Решење о извршеном вредновању наставног плана и програма – у слободној форми
23. Решење о испуњености услова – у слободној форми
24. Решење о извршеном вредновању испита и осталих активности кандидата – у слободној форми
25. Билтен студената који су завршили мастер академске студије - образац дефинисан информационим системом Факултета

Записи се чувају према следећем:

· записи под редним бројевима: 1, 4, 8, 11, 12, 13, 14, 17, 19, 21, 22, 23, 24 и 25  - у досијеу студента и/или трајно у архиви Факултета
· записи под редним бројевима: 3, 5, 6, 7 - су саставни део елабората мастер рада, трајно се чувају у библиотеци Факултета
· запис под редним бројем: 9 и 10 се након одбране уништава

· запис под редним бројем: 2 и 3 се трајно чува у архиви Катедре
· запис под редним бројем: 16 и 18 се уручује студенту на промоцији

· запис под редним бројем: 13 уручује се студенту после дипломирања

· запис под редним бројем:15 уништава се после промоције

O AUTORU
Na kraju završnog / diplomskog rada, potrebno je da autor navede svoju biografiju sa slikom, kako bi se neki kasniji čitalac završnog / diplomskog rada mogao upoznati sa autorom.

	Nikola Tesla (Smiljan, Austrijsko Carstvo, 10. jul 1856. — Njujork, Njujork, SAD, 7. januar 1943) je jedan od najpoznatijih svetskih pronalazača i naučnika u oblasti fizike, elektrotehnike i radiotehnike. Rođen je u selu Smiljan kod Gospića (Austrijsko Carstvo, danas Hrvatska) u srpskoj porodici

Najznačajniji Teslini pronalasci su polifazni sistem, obrtno magnetsko polje, asinhroni motor, sinhroni motor i Teslin transformator. Takođe, otkrio je jedan od načina za generisanje visokofrekventne struje, dao je značajan doprinos u prenosu i modulaciji radio-signala, a ostali su zapaženi i njegovi radovi u oblasti rendgenskih zraka.

Njegov sistem naizmeničnih struja je omogućio znatno lakši i efikasniji prenos električne energije na daljinu. Bio je ključni čovek na izgradnji prve hidrocentrale na Nijagarinim vodopadima.

Jedini je Srbin po kome je nazvana jedna međunarodna jedinica mere, jedinica mere za gustinu magnetnog fluksa, Tesla.

Kontakt adresa: Nikola.Tesla@uns.ac.rs 

